«A Syrian love story:»Kjærlighet i limbo 

Den britiske regissøren Sean McAllisten havnet selv i Assads fengsel under produksjonen av denne melankolske dokumentaren fra Syria. 

«Den helvetes politikken ødelegger alt,» sukker den eldste sønnen til Amer og Raghda i en scene i denne opprivende dokumentaren. 
Det britiske dokumentaristen Sean McAllister startet arbeidet med filmen for over seks år siden etter en tur til Syria sponset av turistkontoret. 
Det som startet som en film om politiske fanger under Assads regime, utviklet seg til å bli en historie om kjærlighet, revolusjon og desillusjon. 

Våre anbefalinger til HRHW-festivalen: 

McAllister filmer med et håndholdt kamera, bildene er ofte kornete, og han selv bryter inn i fortellingen med egne kommentarer. 
Han er ikke bare en nøytral observatør, men en aktiv deltager i historien. 

Resultatet er at du kommer intimt og nært personene, og du får aldri følelsen av at du sitter og ser på en nøytral historie. 
Illusjonen om dokumentaristen som flue på veggen er borte, og du er aldri i tvil om at du ser en historie som er tydelig vinklet. 

Ekteskapsdrama 

A Syrian love story er en fortelling om en blodig revolusjon som utvikler seg til en borgerkrig, men McAllister skildrer aldri krigen i detaljerte bilder. 
I stedet viser han konfliktens eskalering gjennom forholdet mellom Amer og Raghda. 
Da filmen starter sitter hun som politisk fange i et av Assads mange fengsler. 
Han styrer familien hjemme og deltar aktiv i demonstrasjonene mot regimet. 

Filmen gir deg melankolske glimt av et hverdagsliv som svinner hen og blir borte. 
Den viser også den naive og uskyldige optimismen som rådet da den arabiske våren kom til Syria – og ikke minst hvor raskt den forsvant. 
Først og fremst viser den hvordan krigen påvirker både kjærligheten og familielivet. 
Filmen går bak politikken, tallene og statistikken. 

Endret maktbalanse 

Familien må til slutt rømme fra Syria. 
Turen går via Libanon til de kommer som flyktninger til Frankrike. 
Her viser filmen tydelig hvordan maktbalansen mellom ekteparet endrer seg. 

Våre anbefalinger til HRHW-festivalen: 

Eksillivet i Frankrike er langt fra idyll, og det tærer på et forhold som har vært gjennom fengsel, krig, og hvor en av partene tydelig lider av posttraumatisk stress. 
I hjemlandet var Raghda en revolusjonær, hun hadde en visjon og et mål med livet. 
Flukten fører til at hun føler at hun har sveket landet sitt. 
På den andre siden er han bare lettet over å ha kommet seg unna og kan starte et nytt liv for seg selv og barna. 

Du kan alltids kritisere McAllister for ikke å gå dypere inn og forklare konflikten i Syria grundigere. 
Du får heller aldri et godt innblikk i familiens politiske holdninger rent bortsett fra at de vil styrte Assad. 
Det hadde uansett blitt en annen film. 

A Syrian love story er først og fremst et sterkt og gripende ekteskapelig kammerspill, hvor krigen griper inn og endrer absolutt alt. 

Filmen vises på Human Rights Human Wrongs filmfestival: 

Onsdag kl. 18.00 og kl. 18.45, torsdag kl. 14.00 og søndag kl. 21.00 på 

Regissøren vil være til stede på visningene onsdag og torsdag 
